Súradnice: 49°0′58″S 19°34′59″V﻿ / ﻿49,01611°S 19,58306°V﻿ / 49.01611; 19.58306

**Demänovská ľadová jaskyňa** je zaľadnená jaskyňa v Nízkych Tatrách v Demänovskej doline, jedna z Demänovských jaskýň. Doložená už roku 1299 ako jedna z najstarších známych jaskýň v Európe.

Nachádza sa v brale Bašta nad Kamennou chatou. Z 1 900 m je sprístupnených verejnosti 680 m. Po objavení Demänovskej jaskyne Slobody záujem o ľadovú jaskyňu upadol. Po rekonštrukcii drevených schodov a elektrického osvetlenia bola roku 1952 znovu odovzdaná širšej verejnosti. Vstupný otvor leží nad Kamennou chatou vo výške 740 m n. m. asi 90 m nad terajšou hladinou Demänovky.

Jaskyňa pozostáva z priestranných chodieb a dómov, rozložených v troch jaskynných úrovniach. Do jaskyne sa zostupuje úzkou puklinovou chodbou do najnižšieho poschodia ležiaceho o 40 m nižšie, kde je trvalo zaľadnený podlahovým ľadom a robustnejšími stalagmitmi a stĺpmi len Veľký dóm a Kmeťov dóm. Na jar visia z povaly aj ľadové stalaktity. Ostatné priestory nemajú trvalejšie ľadové útvary a vyznačujú sa kvapľovými útvarmi, na povrchu sfarbenými do šeda až čierna od sadzí smolných fakieľ. Zaľadnenie jaskyne umožnil vertikálny tvar vstupných častí, ktorý bráni vzniku teplého vzduchu v lete. Stálosť ľadových útvarov v letnom období závisí od stupňa prechladenia jaskynných stien a od akumulácie ľadu v zimnom období. Relatívna vlhkosť jaskyne sa pohybuje od 96 do 98%. Ľad sa v jaskyni začal tvoriť pred približne 400 – 500 rokmi, čo možno usudzovať z hrúbky podlahového ľadu a jeho jasnej vrstevnatosti v Kmeťovom dóme. Pôvodná kvapľová jaskyňa bola dynamická s voľnou cirkuláciou jaskynného ovzdušia. Zasypaním a zanesením, teda utesnením nižšie položených otvorov sa jaskyňa prirodzenou cestou zmenila na statickú. Takto sa utvorili podmienky potrebné pre zaľadnenie. 

Po neuváženom prekopaní spodného otvoru pri sprístupňovacích prácach v rokoch 1950 – 51 sa jaskyňa opäť zmenila na dynamickú so silným vzdušným prúdením. Týmito zásahmi bol mikroklimatický režim jaskyne narušený až do takej miery, že hrozilo úplné roztopenie ľadu a ľadovej výzdoby. Úsilie mnohých nadšencov a odborných pracovníkov, jaskyniarov o zachovanie Demänovskej ľadovej jaskyne bolo však úspešné, klimatický režim jaskyne sa podarilo upraviť a jaskyňa sa zachovala ako ľadová. Ďalšie zásahy, najmä pri rekonštrukčných prácach v rokoch 1974 – 76 a pri sprístupňovaní ďalších priestorov jaskyne sa robili tak, aby sa nenarušil klimatický režim jaskyne. Vhodným zásahom do hydrologického režimu jaskyne sa naopak vytvorili podmienky pre postupné narastanie ľadu v jaskyni.

Z jaskynných netopierov v nej zimujú netopier obyčajný (*Myotis myotis*), netopier fúzatý (*Myotis mystacinus*), ucháč sivý (*Plecotus austriacus*), večernica severská (*Eptesicus nilssoni*), uchaňa čierna (*Barbastella barbastella*) a netopier Blythov (*Myotis blythii*).

Zaujímavosťou Demänovskej ľadovej jaskyne je na zasintrovanej stene tzv. „Kniha návštev" s podpismi historicky významných osôb (najstarší podpis pochádza z roku 1714) a nálezy kostí medveďa jaskynného (*Ursus speleus*).

Iné projekty
------------

Commons
* Spolupracuj na Commons Commons ponúka multimediálne súbory na tému **Demänovská ľadová jaskyňa**

Zdroj
-----

Tento článok obsahuje materiál získaný zo serveru www.mineraly.sk so súhlasom webmastera.


| * z
* d
* u
Sprístupnené jaskyne Slovenska |
| --- |
| Sprístupnené jaskyne | 
* Belianska
* Brestovská
* Bystrianska
* Demänovská jaskyňa slobody
* Demänovská ľadová jaskyňa
* Dobšinská ľadová
* Domica
* Driny
* Gombasecká
* Harmanecká (Izbica)
* Jasovská
* Ochtinská aragonitová
* Važecká

 |
| Turisticky a inak sprístupnené jaskyne | 
* Benediktova jaskyňa
* Mŕtvych netopierov
* Krásnohorská
* Zlá diera
* Bojnická hradná
* Prepoštská
* Malá Stanišovská

 |
| Verejnosti voľne prístupné jaskyne | 
* V Skalke
* V Čube
* Elektrárenská
* Hučivá diera
* Komín
* Kamenné mlieko
* Mažarná
* Šarkania diera
* Svoradova
* Čertova pec
* Šarkanova diera
* Babirátka
* Brložná diera
* Brloh
* Čerešňová
* Hradná
* Košútova
* Hájska
* Žernovská
* Pod Jeleňom (Jelenská)
* Nad cestou (Opatovská)
* Deravá skala
* Veľká pec
* Malá dolnosokolská
* Veľká dolnosokolská
* Vešeléniho (Wesselényiho)
* Malá drienčanská
* Mučínska
* Netopieria
* Pružinská Dúpna

 |